魏了翁
奉谢资阳谢纯天诸友是日三池周季章冯季修许
驾言南东亩，捷出西北隅。
资阳有八士，持谒要诸涂。
须臾平泉道，衣冠被林庐。
问我来何方，过我不适予。
吾非烦嚣避，乐此简便趋。
经行三纪后，旧交半丘墟。
翁仲草没膝，儿孙霜满须。
其间最所怀，刘公真丈夫。
许张二良友，直气横九区。
堂堂舍我去，雇景霜月孤。
寒梧陶令宅，宿草黄公垆。
我岂无肺肠，拊事成嗟吁。
待到西州门，不如早回车。
作诗谢诸友，努力崇远图。
三家令子弟，不谅予心乎。